16
Prea bilong Judit
1 Olgeta Israel i stap wantaim Judit, na Judit i kirapim dispela singsing bilong tenkyu, na olgeta manmeri i bihainim maus bilong em.
2 “Yumi singsing long God bilong mi,
na paitim garamut.
Yumi singsing long Bikpela
wantaim ol kundu.
Litimapim nem bilong em
long nupela song.
Givim biknem long em
na kolim nem bilong em.
3 Long wanem, Bikpela
em i God bilong pinisim pait.
Em i kisim bek mi
long han bilong ol birua,
na em i putim mi bek long kem
bilong ol manmeri bilong em.
4 Ol Asiria i lusim
ol maunten long Not
na ol i kam daun.
Lain soldia bilong ol i moa yet,
na i pasim ol ples daun.
Na ol soldia i sindaun long ol hos
i karamapim ol maunten.
5 Ol i laik pretim mipela
na ol i tok olsem
ol bai i kukim graun bilong mipela.
Na ol bai i kilim ol yangpela man
long bainat.
Na ol bai i tromoim ol bebi
i go long graun.
Na ol bai i pulim ol pikinini
i go kalabus.
Na ol bai i spoilim ol yangpela meri
bilong mipela.
6 Tasol Bikpela I Gat Olgeta Strong
em i daunim ol
long han bilong wanpela meri.
7 I no ol yangpela man
i bin bagarapim
bikman bilong ol. Nogat.
Na i no wanpela strongpela man
i kilim em i dai.
Nogat.
Judit wanpela tasol,
em pikinini bilong Merari,
em i trikim em
long naispela pes bilong em.
8 Em i rausim
klos bilong sori bilong em,
na em i litimapim
ol tarangu manmeri bilong Israel.
Em i welim pes bilong em yet
long sanda,
na em i pasim gras bilong em
long wanpela naispela laplap,
na i putim naispela klos
bilong grisim em.
9 Bikpela lida i aigris
long lek bilong Judit,
na i lukim em i naispela meri moa.
Orait na bainat
i katim nek bilong em.
10 Ol man bilong Persia
i guria long strong
bilong dispela meri.
Ol man bilong Midia i lukim em
i no pret long wanpela man,
na ol i seksek tru.
11 Ol lain bilong mipela
i bagarap bipo,
nau ol i amamas
na ol i singaut strong,
na ol birua i guria.
Ol i bikmaus tru,
na ol birua i ranawe.
12 Mipela ol pikinini
bilong ol wokmeri nating
i kilim ol i dai.
Mipela i sutim ol
olsem ol kalabusman i laik ranawe.
Ol i pinis olgeta
long han bilong ol ami
bilong Bikpela.
13 Bai + mi singim wanpela nupela song
long God bilong mi.
Bikpela, yu moa moa yet.
Namba bilong yu i win tru.
Yu strong olgeta,
na i no gat wanpela samting
inap long winim yu. Nogat tru.
14 Olgeta samting yu wokim pinis
i mas i stap aninit long yu.
Yu bin tok tasol na ol i kamap.
Yu winim win bilong yu
na wantu ol samting
i kamap gutpela tru.
I no gat wanpela man
i ken sakim tok bilong yu.
15 Ol maunten na ol biksolwara
i save seksek.
Taim yu kamap klostu,
ol traipela ston
i save kamap wara nating.
Tasol yu save marimari long ol man
i bihainim tok bilong yu.
16 Switpela + smel bilong ofa
em i samting nating.
Na gris bilong bulmakau
ol i kukim long alta,
em i pipia nating.
Tasol man i bihainim tok
bilong Bikpela,
em i samting tru.
17 Wanem ol kantri i laik pait
long ol manmeri bilong mi,
ol i mas lukaut.
Bikpela I Gat Olgeta Strong
bai i bekim long ol
long de bilong bikpela kot.
Em bai i salim paia i go long ol,
na ol liklik snek
bai i kaikaim skin bilong ol.
Na bai ol i karim pen
na krai oltaim.”
Judit i gat biknem
18 Orait taim ol manmeri i kamap long Jerusalem, ol i lotu long God. Ol manmeri i kamap klin pinis long ai bilong God, orait ol i mekim ol ofa bilong paia i kukim olgeta na ol ofa ol manmeri i promis long givim long Bikpela na ol ofa ol i bringim long laik bilong ol yet. 19 Olgeta samting bilong Holofernes, em ol manmeri i bin givim long Judit, Judit i givim long God. Na dispela taunam Judit yet i bin kisim long rum slip bilong Holofernes, em tu em i givim long God. 20 Inap long tripela mun, ol manmeri i amamas i stap long Jerusalem klostu long tempel, na Judit tu i stap wantaim ol.
21 Ol dispela de bilong amamas i pinis, orait olgeta manmeri i go bek long ples bilong ol. Na Judit i go bek long Betulia na i sindaun i stap long graun bilong em yet. Na stat long dispela taim i go inap em i dai, em i gat biknem long olgeta hap bilong Israel. 22 Planti man i laik maritim em, long wanem, Manase man bilong en i dai pinis, na ol i bin planim em wantaim ol tumbuna bilong em. Tasol Judit i no marit moa inap em i dai. 23 Nem bilong en i kamap bikpela moa. Na em i sindaun long haus bilong man bilong em inap em i gat 105 yia. Em i larim wokmeri nating bilong en i go fri. Na em i dai long Betulia na ol i planim em long matmat bilong man bilong em, Manase. 24 Ol manmeri bilong Israel i krai sori long Judit inap long 7-pela de. Taim em i no dai yet, em i tilim ol samting bilong em i go long ol lain bilong man bilong em, Manase, na tu long ol wanlain bilong em yet. 25 Long taim Judit i stap, na planti yia bihain long taim em i dai, i no gat wanpela man inap long pretim ol manmeri bilong Israel.
+ 16:13 Sng 144.9 + 16:16 Sng 51.16-17, Hos 6.6