7
Bikpela tait i kamap
1 Bihain + Bikpela i tokim Noa olsem, “Mi lukim yu wanpela tasol yu stap stretpela man namel long olgeta manmeri bilong graun. Olsem na yu wantaim olgeta lain famili bilong yu i mas i go insait long sip. 2 Yu mas kisim 7-pela man na 7-pela meri bilong olgeta kain animal i klin long ai bilong mi. Tasol long ol animal i no klin yu mas kisim wanpela man na wanpela meri tasol. 3 Olsem tasol yu mas kisim 7-pela man na 7-pela meri bilong olgeta kain pisin. Yu mas mekim olsem bai ol i no ken i dai, na bihain bai ol pikinini bilong ol i kamap planti gen long graun. 4 7-pela de i go pinis, orait bai mi salim ren i kam long graun long san na long nait, inap 40 de olgeta. Long dispela ren bai mi pinisim tru olgeta samting i gat laip mi bin wokim.” 5 Orait Noa i mekim olgeta samting olsem Bikpela i tok.
6 Noa i gat 600 krismas long taim dispela bikpela tait i kamap long graun. 7 Noa + na meri bilong en i go insait long sip wantaim ol pikinini man bilong tupela na ol meri bilong ol, olsem bai ol i no ken bagarap long taim dispela tait i kamap. 8 Na wanpela man na wanpela meri long olgeta kain animal i klin long ai bilong God na bilong olgeta kain animal i no klin, na bilong ol pisin na liklik animal, 9 ol i go insait long sip wantaim Noa, olsem God i tokim Noa. 10 Taim 7-pela de i go pinis, orait bikpela tait i kamap na i stat long karamapim graun.
11 Long + yia Noa i gat 600 krismas, na long de namba 17 bilong namba 2 mun bilong dispela yia, graun i op na bikpela wara i stap aninit long graun i sut i kam antap. Na olgeta dua long skai i op na wara i kapsait i kam daun. 12 Bikpela ren moa i kam daun long san na long nait, inap long 40 de.
13 Long dispela de tasol ren i stat long pundaun, Noa na meri bilong en, wantaim 3-pela pikinini bilong en, Siem na Ham na Jafet, na ol meri bilong ol, ol i go insait long sip. 14 Na olgeta kain animal bilong ples na olgeta kain bikpela na liklik animal bilong bus na olgeta kain pisin, ol i go insait long sip wantaim ol lain bilong Noa.
15-16 Wanpela man na wanpela meri bilong olgeta kain samting i gat laip, ol i go insait long sip wantaim Noa, olsem God i tok. Noa i go insait pinis, na Bikpela i pasim dua bilong sip.
17 Tait i wok long kamap yet inap long 40 de, na wara i kam antap moa na i litimapim sip. Na sip i lusim graun. 18 Na wara i kamap bikpela moa, na sip i trip antap long en. 19 Na wara i kam antap moa moa yet na i karamapim olgeta bikpela maunten. 20 Bihain wara i winim olgeta maunten na i go antap moa inap long 7-pela mita. 21 Na olgeta samting i gat laip long graun, ol i dai, em ol pisin na ol animal bilong ples na ol bikpela na liklik animal bilong bus na olgeta manmeri. 22 Olgeta samting i gat laip long graun i dai. 23 Bikpela + i pinisim tru olgeta samting long graun, ol manmeri na ol animal bilong ples na bilong bus, na ol pisin. Wanpela lain tasol i no bagarap long dispela tait, em Noa wantaim ol lain bilong en na ol pisin na ol animal i stap wantaim ol insait long sip. 24 Na wara i kamap bikpela moa yet na i karamapim graun i stap inap long 150 de.
+ 7:1 Stt 6.8, Ese 14.14, 2 Pi 2.5 + 7:7 Mt 24.38-39, Lu 17.27 + 7:11 2 Pi 3.6 + 7:23 1 Pi 3.20, 2 Pi 2.5, 3.6